
REFERAT 
privind închirierea prin licitaţie publică a două amplasamente  situate în incinta Grădinii Zoologice din Municipiul Timişoara

Grădina Zoologică din Timişoara se află în proprietatea publică a Municipiului Timişoara, având o suprafaţă de 6,34 ha fiind înscrisă în C.F.nr.419728 şi C.F.nr.419755 a Municipiului Timişoara.
Terenul în suprafaţă de 30 mp, situat în incinta Grădinii Zoologice din municipiul Timişoara, amplasamentul nr. 2, a facut obiectul Contractului de închiriere nr. 1/05.06.2012,  către SC SUBLIM V&V SRL, contract valabil până la data de 04.06.2017. 
Terenul în suprafaţă de 30 mp, situat în incinta Grădinii Zoologice din municipiul Timişoara, amplasamentul nr. 1, a facut obiectul Contractului de închiriere nr. 2/06.06.2012,  către SC NITROCONS SRL, contract valabil până la data de 05.06.2017. 

 Grădina Zoologică este amplasată la limita Pădurii Verzi, zonă care nu se află pe o arteră principală de circulaţie, astfel că şi mijloacele de transport în comun sunt limitate.

De asemenea, din evidenţele Grădinii Zoologice rezultă faptul că numărul vizitatorilor  este mult mai mare în lunile martie, aprilie, mai, moderat în lunile iunie, iulie, august, iar în celelalte luni ale anului numărul vizitatorilor este foarte scăzut sau chiar lipsesc. 

Având în vedere zona unde este amplasată Grădina Zoologică, precum şi faptul că în anumite luni din an aceasta nu înregistrează vizitatori este necesar ca la stabilirea preţului  de pornire  a licitaţiei să se ţină seama şi de aceste aspecte.
Avându-se în vedere zona în care este situată Grădina Zoologică şi numărul limitat de mijloace de transport în comun care fac legătura cu aceasta, amplasarea în incinta acesteia  a două căsuţe cu terasă destinate desfăşurării de activităţi comerciale - comercializarea de băuturi răcoritoare (nealcoolice), îngheţată, produse alimentare ambalate, produse fast-food preambalate, produse de panificaţie şi patiserie, conform Caietului de sarcini - este necesară pentru persoanele care vizitează Grădina Zoloogică şi doresc să petreacă cât mai mult timp în natură, pentru a avea posibilitatea de a achiziţiona produse ca cele menţionate mai sus, în special copiii care dispun şi de un loc de joacă special amenajat. 
 În conformitate cu prevederile art.36 alin.2 lit.c şi alin.5 lit.a din Legea nr.215/2001 a administraţiei publice locale, Consiliul Local exercită atribuţii privind administrarea domeniului public al municipiului.
Potrivit art.123 din legea sus enunţată, Consiliul Local hotărăşte ca bunurile ce aparţin domeniului public de interes local să fie închiriate. Închirierea se face prin licitaţie publică organizată în condiţiile legii. 

Cuantumul chiriei se va stabili în conformitate cu prevederile  H.C.L. nr. 175/15.11.2016  privind stabilirea impozitelor şi taxelor locale în Municipiul Timişoara pentru anul 2017.

Procedura de licitaţie se va desfăşura în condiţiile prezentului Caiet de sarcini, a Regulamentului privind condiţiile de desfăşurare a activităţilor de comerţ stradal-terase sezoniere pe raza Municipiului Timişoara aprobat prin H.C.L. nr. 43/2011, cu modificările ulterioare şi a Instrucţiunilor de prezentare a ofertei.

Având în vedere cele expuse mai sus

PROPUNEM:
 1. Închirierea prin licitaţie publică a două amplasamente situate  în incinta Grădinii Zoologice din Municipiul Timişoara, în vederea amplasării a două căsuţe din lemn cu terasă destinate desfăşurării de activităţi comerciale, respectiv:

- amplasamentul nr.1 - teren în suprafaţă de 30 mp situat în locul vechiului chioşc lângă habitatul ciutelor;
- amplasamentul nr.2 - teren în suprafaţă de 30 mp situat în cadrul Safari-Parc vis-a-vis de balta peştilor Koi (crap chinezesc).
             2. Aprobarea Caietului de sarcini, conform anexei nr. 1 care face parte integrantă din prezenta hotărâre.
 Astfel, propunem închirierea amplasamentelor mai sus menţionate pentru o perioadă de 5 ani cu interdicţia de subînchiriere sau cesionare a drepturilor şi obligaţiilor privind folosinţa  terenurilor.

